Σύμφωνα με τον ΟΗΕ,
δισεκατομμύρια άτομα ζουν ακόμα χωρίς διεύθυνση.
Ο οικονομολόγος Χερνάντο ΝτεΣότo είπε,
«Χωρίς διεύθυνση,
ζείτε εκτός νόμου.
Είναι σαν να μην υπάρχετε».
Είμαι εδώ για να σας πω, πώς εγώ και η ομάδα μου προσπαθούμε να αλλάξουμε αυτό.
Αν πάτε σε ένα χάρτη στο διαδίκτυο, και κοιτάξετε μια φαβέλα στη Βραζιλία
ή μια μικρή πόλη στη Νότια Αφρική,
θα δείτε λίγους δρόμους, και πολύ άδειο χώρο.
Αν όμως αλλάξετε την απεικόνιση σε δορυφορική,
υπάρχουν χιλιάδες άνθρωποι, σπίτια και επιχειρήσεις
σε αυτούς τους ευρείς, αχαρτογράφητους και χωρίς διεύθυνση χώρους.
Στην πρωτεύουσα της Γκάνα, την Άκκρα,
υπάρχουν αριθμοί και γράμματα μουτζουρωμένα στους τοίχους
από όταν δοκίμασαν να εφαρμόσουν ένα σύστημα διευθύνσεων που δεν ολοκλήρωσαν.
Όμως, αυτοί οι χώροι χωρίς διεύθυνση,
κρύβουν τεράστιες οικονομικές δυνατότητες.
Ο λόγος που αυτό το θέμα με απασχολεί τόσο είναι ο εξής:
Δούλευα στη βιομηχανία της μουσικής για 10 χρόνια,
και ίσως δεν ξέρετε για τον κόσμο της μουσικής
πως κάθε μέρα δημιουργούνται προβλήματα σχετικά με τις διευθύνσεις.
Από τους μουσικούς που πρέπει να βρουν τον χώρο των συναυλιών
μέχρι τις εταιρείες παραγωγής που φέρνουν τον εξοπλισμό,
όλοι πάντα κάπως χάνονται.
Αναγκαστήκαμε να βάλουμε κάποιον στα προγράμματά μας
για να τον καλούν όσοι νόμιζαν ότι είχαν φτάσει
και μετά συνειδητοποιούσαν πως δεν είχαν.
Και είχαμε μερικές αρκετά κακές μέρες,
όπως στην Ιταλία, όπου ένας φορτηγατζής ξεφόρτωσε όλο τον εξοπλισμό
μια ώρα βόρεια της Ρώμης κι όχι μια ώρα νότια,
κι μια ακόμα χειρότερη μέρα
όταν ένας μουσικός με πήρε τηλέφωνο και είπε,
«Κρις, μην πανικοβληθείς, αλλά ίσως κάναμε τον έλεγχο του ήχου
σε λάθος γάμο».
(Γέλια)
Όχι πολύ μετά από αυτό το περιστατικό,
μιλούσα γι' αυτό με έναν φίλο μου
που είναι μαθηματικός
και σκεφτήκαμε ότι μπορούσαμε να κάνουμε κάτι για αυτό το πρόβλημα.
Σκεφτήκαμε πως μπορούσαμε να φτιάξουμε ένα νέο σύστημα
που δε θα έπρεπε να μοιάζει με το παλιό.
Συμφωνήσαμε ότι οι διευθύνσεις ήταν κακές.
Ξέραμε ότι θέλαμε κάτι πολύ ακριβές,
αλλά οι συντεταγμένες του GPS, το γεωγραφικό μήκος και πλάτος,
ήταν υπερβολικά πολύπλοκες.
Οπότε χωρίσαμε τον κόσμο σε τετράγωνα των τριών μέτρων.
Ο κόσμος χωρίζεται σε περίπου 57 τρισεκατομμύρια τέτοια τετράγωνα,
και βρήκαμε ότι υπάρχουν αρκετοί συνδυασμοί
τριών λέξεων κάποιου λεξικού
ώστε να ονομάσουμε ξεχωριστά κάθε τετράγωνο στον κόσμο
με τρεις μόνο λέξεις.
Χρησιμοποιήσαμε 40.000 λέξεις,
οπότε το 40.000 επί 40.000 επί 40.000,
μας δίνει 64 τρισεκατομμύρια συνδυασμούς τριών λέξεων,
που είναι παραπάνω από όσο χρειαζόμαστε για τα 57 τρισεκατομμύρια τετράγωνα,
με μερικά να περισσεύουν.
Και ακριβώς αυτό κάναμε.
Χωρίσαμε τον κόσμο σε τετράγωνα των τριών μέτρων,
τους δώσαμε ένα ξεχωριστό αναγνωριστικό τριών λέξεων,
αυτό που ονομάζουμε διεύθυνση τριών λέξεων
Για παράδειγμα, εδώ που βρίσκομαι,
στέκομαι στο μουστάρδες.κουπόνια.πίναπ,
(Γέλια)
αλλά εδώ ...
Στέκομαι στο τσιμπημένο.ιδιαίτερα.μάθημα.
Αλλά αυτό δεν το έχουμε κάνει μόνο στα αγγλικά.
Σκεφτήκαμε ότι ήταν απαραίτητο ο κόσμος να χρησιμοποιεί το σύστημα
στη γλώσσα του.
Μέχρι τώρα, το έχουμε φτιάξει σε 14 γλώσσες
περιλαμβάνοντας τα γαλλικά, σουαχίλι και αραβικά,
και τώρα δουλεύουμε σε άλλες γλώσσες, όπως κόσα, ζουλού και ινδικά.
Αλλά αυτή η ιδέα μπορεί να κάνει πολλά περισσότερα
από το να φτάνουν οι μουσικοί μου στην ώρα τους στις συναυλίες.
Αν το 75% των χωρών που υποφέρουν από αναξιόπιστη διευθυνσιοδότηση
άρχιζαν να χρησιμοποιούν διευθύνσεις τριών λέξεων,
αυτό θα βρει εφαρμογή σε πολύ περισσότερα πράγματα.
Στο Ντουρμπάν της Νότιας Αφρικής,
μια ΜΚΟ με όνομα Gateway Health
έχει διανείμει 11.000 πινακίδες διευθύνσεων τριών λέξεων
στην κοινότητά τους,
ώστε όταν έγκυες γυναίκες πρόκειται να γεννήσουν
να μπορούν να καλέσουν τις Πρώτες Βοήθειες
και να τους πουν ακριβώς πού βρίσκονται,
γιατί αλλιώς, τα ασθενοφόρα συχνά παίρνουν ώρες μέχρι να τις βρουν.
Στη Μογγολία, το Εθνικό Ταχυδρομείο έχει υιοθετήσει το σύστημα αυτό
και κάνουν παραδόσεις σε σπίτια πολλών ανθρώπων
για πρώτη φορά.
Ο ΟΗΕ το χρησιμοποιεί για τον γεωγραφικό εντοπισμό φωτογραφιών σε ζώνες καταστροφών
ώστε να μπορεί να στείλει βοήθεια ακριβώς στο σωστό σημείο.
Ακόμα και οι πιτσαρίες Domino's το χρησιμοποιούν στην Καραϊβική
καθώς δεν μπορούσαν να βρουν τα σπίτια των πελατών,
αλλά ήθελαν να παραδίδουν τις πίτσες ζεστές.
Σύντομα, θα μπορείτε να μπαίνετε σε ένα αμάξι,
να λέτε τις τρεις λέξεις,
και το αυτοκίνητο θα σας καθοδηγεί σε εκείνο το σημείο.
Στην Αφρική, προσπέρασαν τα ενσύρματα τηλέφωνα
και χρησιμοποιούν κινητά,
προσπέρασαν τις παραδοσιακές τράπεζες, και πληρώνουν μέσω κινητού.
Είμαστε πολύ περήφανοι που οι ταχυδρομικές υπηρεσίες σε τρεις αφρικανικές χώρες
-τη Νιγηρία, το Τζιμπουτί και την Ακτή Ελεφαντοστού-
εφάρμοσαν άμεσα το σύστημα διευθύνσεων τριών λέξεων,
που σημαίνει πως οι άνθρωποι σε αυτές τις χώρες
έχουν πια ένα πολύ απλό τρόπο για να εξηγήσουν πού μένουν.
Για μένα, η κακή διευθυνσιοδότηση ήταν απλά ένας εκνευρισμός,
αλλά για δισεκατομμύρια ανθρώπων,
αποτελεί μια τεράστια επιχειρηματική αναποτελεσματικότητα,
που εμποδίζει την ανάπτυξη υποδομών,
και μπορεί να στοιχίσει ζωές.
Σκοπός μας είναι να το αλλάξουμε αυτό,
με τρεις λέξεις τη φορά.
Ευχαριστώ.
(Χειροκρότημα)